b'\n_START_ARTICLE_\nAk Bars Kazan\n_START_SECTION_\nHistorie\n_START_PARAGRAPH_\nKlubben blev grundlagt i 1956 under navnet Masjstroj Kazan, som blev \xc3\xa6ndret til SK Uritskogo Kazan, da den tr\xc3\xa5dte ind i den sovjetiske ishoskeyliga i 1958. I 1962 rykkede klubben for f\xc3\xb8rste gang op i den bedste sovjetiske r\xc3\xa6kke, Klasse A. Holdet startede s\xc3\xa6sonen med at vinde 6 af de f\xc3\xb8rste 19 kampe men gik derefter ned med flaget og endte med at blive nedrykket igen._NEWLINE_Fra det tidspunkt manifesterede SK Uritskogo Kazan sig som et stabilt st\xc3\xa6rkt hold i Sovjetunionens n\xc3\xa6stbedste r\xc3\xa6kke, hvor det opn\xc3\xa5ede et af de h\xc3\xb8jeste scoringsgennemsnit i 1960\'erne og 1970\'erne._NEWLINE_SK Uritskogo Kazans mest succesrige periode indtraf i slutningen af 1970\'erne og begyndelsen af 1980\'erne. Holdet blev anf\xc3\xb8rt af Sergej Stolbun, m\xc3\xa5lr\xc3\xa6ven Gennadij Maslov, som kortvarigt spillede for Krylja Sovetov Moskva, og som i 1982-83 satte klubrekord med 140 point i 76 kampe, samt Ravil Sjavalejev, der blev anset som en af de bedste forsvarspillere nogensinde fra Tatarstan. I denne periode var Kazan blandt ligaens tophold men mislykkedes \xc3\xa5r efter \xc3\xa5r med at sikre sig opkning til ligaens bedste r\xc3\xa6kke, Vyssjaja Liga._NEWLINE_Efter Sovjetunionens opl\xc3\xb8sning blev klubben til Itil Kazan, der deltog i den Internationale Hockey-Liga. Det var imidlertid med begr\xc3\xa6nset succes, og i 1991 og 1992 undgik holdet kun lige akkurat nedrykning til Vyssjaja Liga._NEWLINE_Etableringen af Ruslands Superliga (RSL) i 1996 blev startskuddet til ishockeyens guldalder i Tatarstan. Klubben blev nu kaldt Ak Bars Kazan efter tatarernes traditionelle symbol, sneleoparden. Klubben dragede nytte af ressource-boomet i Ural og startede sin historie p\xc3\xa5 h\xc3\xb8jeste niveau ved at vinde sin division i b\xc3\xa5de 1996-97 og 1997-98 samt ogs\xc3\xa5 slutspillet i 1998. Holdet blev nr. 2 i ligaen i 1999-2000 og 2001-02. I denne periode udviklede klubben bl.a. spillerne Denis Arkhipov og Danis Zaripov._NEWLINE_I s\xc3\xa6sonen 2004-05 skrev Ak Bars Kazan kontrakt med 11 NHL-spillere, herunder de russiske superstjerner Aleksej Kovalev og Ilja Kovaltjuk samt canadierne Vincent Lecavalier og Dany Heatley, i et fors\xc3\xb8g p\xc3\xa5 at fejre Kazans 1000 \xc3\xa5rs byjubil\xc3\xa6um med et mesterskab. Det lykkedes imidlertid ikke, eftersom mangel p\xc3\xa5 kontinuitet og kemi medf\xc3\xb8rte, at holdet kun sluttede grundspillet p\xc3\xa5 fjerdepladsen og blev sl\xc3\xa5et ud i f\xc3\xb8rste runde af slutspillet af Lokomotiv Jaroslavl._NEWLINE_Den efterf\xc3\xb8lgende s\xc3\xa6son dominerede Ak Bars Kazan ligaen og vandt mesterskabet anf\xc3\xb8rt af en storsl\xc3\xa5et indsats af Aleksej Morozov. I 2006-07 var Kazan-holdet bedst i grundspillet med 35 sejre i 54 kampe men tabte i slutspilsfinalen til Metallurg Magnitogorsk._NEWLINE_De seneste \xc3\xa5r er Ak Bars blevet anf\xc3\xb8rt af "ZZM-k\xc3\xa6den" med Sergej Zinovjev, Danis Zaripov og Aleksej Morozov, der har etableret sig som en af de mest toneangivende angrebsk\xc3\xa6der i moderne tid. Kombineret med rutinerede spillere som f.eks. Vitalij Prosjkin og Vladimir Vorobjev, samt udl\xc3\xa6ndinge som eksempelvis Ray Giroux, Petr \xc4\x8caj\xc3\xa1nek og Jukka Hentunen, har Kazan form\xc3\xa5et at forblive tophold i ligaen. Klubben er dog ogs\xc3\xa5 blevet kritiseret for at mangle stabilitet og for at basere sig for meget p\xc3\xa5 stjernespillere s\xc3\xa5som Morozov._NEWLINE_Ak Bars Kazan er rivaler med Lokomotiv Jaroslavl og naboklubben Salavat Julajev Ufa. I 1990\'erne havde den endvidere en st\xc3\xa6rk rivalisering med Dynamo Moskva.'